সম্পর্কে ফেরা হয়তো আর হবে না। তবে একসঙ্গে অ্যালবাম তো করতেই পারেন! তারই পরিকল্পনা ছকে ফেলেছেন জেনিফার লোপেজ এবং মার্ক অ্যান্টনি। মার্ক হবেন প্রযোজক, এবং অ্যালবামের সবক’টা গান গাইবেন জে’লো। এটা জেনিফারের দ্বিতীয় স্প্যানিশ অ্যালবাম। ‘‘গোটা ব্যাপারটায় প্রচণ্ড উচ্ছ্বাস বোধ করছি! মার্কের সঙ্গে আবার কাজ করতে পারার আনন্দ বলে বোঝাতে পারব না,’’ দৃশ্যতই উৎসাহী জেনিফারের বক্তব্য এমনটাই! অ্যালবাম রিলিজ করার পরিকল্পনা রয়েছে নভেম্বরে। দিনকয়েক আগেই ক্যাসপার স্মার্টের সঙ্গে সম্পর্ক শেষ করেছেন জেনিফার। আপাতত একাই আছেন তিনি। তবে পুরনো সম্পর্কের কথা কি আর ভাবেন না? গত বছরেই তো একবার বলে ফেলেছিলেন, মার্কের কথা তাঁর এখনও মনে পড়ে। সুখী সংসার বলতে যা বোঝায়, সেটা মার্কের সঙ্গেই পেয়েছিলেন। এখনও হয়তো কিছু আশা বাকি! মার্ক আবার বলেছেন, ‘‘জেনিফারের মতো প্রতিভাশালী, পরিশ্রমী শিল্পী আমি কমই দেখেছি। ও যে জায়গাটা করে নিতে পেরেছে ইন্ডাস্ট্রিতে, সেটা চট করে যে কেউ পারবে না কিন্তু!’’ কিছু কি একটা ঘটতে চলেছে এবার বিচ্ছেদের বাজারে?